次韻月灣見寄古詩一首
作者：徐瑞
朝代：宋

paragraphs: 白石煮不爛，饑來意楚萍。
流落固應爾，敢恨鬢星星。
鴻飛一何高，矯翮凌青冥。
下視蜩與鳩，意趣自徑庭。
松間乖舊約，三霜五秋螢。
來章敦古誼，吟諷慰漂零。
羨公筆有口，遇我眼終青。
殷勤爲發藥，非芝朮參苓。
豈惟起衰懦，誠足制頹齡。
感激絃清商，調古無誰聽。